DOI: 10.14457/tu.the.2019.1118
title: การเปิดรับและทัศนคติของนักศึกษามหาวิทยาลัยที่มีต่อเว็บไซต์หาที่ฝึกงาน

description: การค้นคว้าอิสระฉบับนี้ ได้ศึกษาเรื่อง “การเปิดรับและทัศนคติของนักศึกษามหาวิทยาลัยที่มีต่อเว็บไซต์หาที่ฝึกงาน โดยศึกษาทั้งหมด 3 เว็บไซต์ ได้แก่ เว็บไซต์เด็กฝึกงานดอทคอม เว็บไซต์ Getlinks และเว็บไซต์ Tasket มีวัตถุประสงค์เพื่อศึกษาภูมิหลังทางประชากร การเปิดรับสื่อและทัศนคติต่อเว็บไซต์หาที่ฝึกงานของกลุ่มตัวอย่างที่เป็นนักศึกษาที่ศึกษาอยู่ในมหาวิทยาลัยของประเทศไทย เพื่อศึกษาความแตกต่างระหว่างภูมิหลังทางประชากรกับการเปิดรับสื่อเว็บไซต์หาที่ฝึกงานและความสัมพันธ์ของการเปิดรับสื่อเว็บไซต์หาที่ฝึกงานกับทัศนคติต่อเว็บไซต์หาที่ฝึกงาน โดยเป็นการวิจัยเชิงปริมาณ (Quantitative Research) ใช้รูปแบบการวิจัยเชิงสำรวจ (Survey Research) และเก็บข้อมูล ณ ช่วงเวลาใดเวลาใดหนึ่งเพียงครั้งเดียว (Cross-Sectional Study) ผ่านแบบสอบถามออนไลน์จำนวน 300 ชุด ในช่วงเดือนมิถุนายน 2563 ผลการศึกษาพบว่า การเปิดรับสื่อเว็บไซต์หาที่ฝึกงาน ในด้านระดับความถี่ในการเปิดรับสื่อเว็บไซต์หาที่ฝึกงานนั้นมีภาพรวมอยู่ในระดับปานกลาง (ค่าเฉลี่ย 3.06) โดยเปิดรับเว็บไซต์เด็กฝึกงานดอทคอม (ค่าเฉลี่ย 3.26) มากที่สุด สำหรับด้านช่องทางในการเปิดรับสื่อเว็บไซต์หาที่ฝึกงาน พบว่า 2 อันดับแรก คือการค้นหาผ่าน Google (Google Search) มีจำนวนการเลือกตอบ 223 คำตอบ (ร้อยละ 26.00) และสื่อออนไลน์ เช่น Facebook, Twitter เป็นต้น มีจำนวนการเลือกตอบ 194 คำตอบ (ร้อยละ 23.00) และกลุ่มตัวอย่างส่วนใหญ่ใช้ระยะเวลาในการเปิดรับสื่อเว็บไซต์หาที่ฝึกงานแต่ละครั้ง 30 นาที (ร้อยละ 36.67) สำหรับด้านทัศนคติต่อสื่อเว็บไซต์หาที่ฝึกงาน ทั้ง 2 ด้าน คือทัศนคติที่มีต่อเว็บไซต์หาที่ฝึกงานในการนำเสนอด้านเนื้อหา (Content) และทัศนคติที่มีต่อเว็บไซต์หาที่ฝึกงานในด้านฟังก์ชั่นการใช้งาน (Functional Use) พบว่าภาพรวมของทัศนคติที่มีต่อเว็บไซต์หาที่ฝึกงานในการนำเสนอด้านเนื้อหา (Content) และด้านฟังก์ชั่นการใช้งาน (Functional Use) นั้นอยู่ในระดับเห็นด้วยหรือทัศนคติเชิงบวก (ค่าเฉลี่ย 3.95) โดยกลุ่มตัวอย่างมีทัศนคติต่อเว็บไซต์หาที่ฝึกงานด้านฟังก์ชั่นการใช้งาน (Functional Use) เชิงบวก (ค่าเฉลี่ย 3.97) มากกว่าการนำเสนอด้านเนื้อหา (Content ค่าเฉลี่ย 3.94) เล็กน้อย ในด้านของฟังก์ชั่นการใช้งานนั้น พบว่า ฟังก์ชั่นการใช้งานเว็บไซต์มีความสะดวกในการใช้งาน (Compatibility) มีทัศนคติเชิงบวกมากที่สุด (ค่าเฉลี่ย 4.07) รองลงมา คือฟังก์ชั่นการใช้งานเว็บไซต์มีการออกแบบสวยงามดึงดูดสายตา (Visual Appeal) (ค่าเฉลี่ย 4.06) ซึ่งมีความสอดคล้องกับแนวคิดพื้นฐานในการสร้างสรรค์เว็บไซต์ที่มีประสิทธิภาพ และเมื่อจำแนกตามประเด็นของด้านเนื้อหา พบว่าการนำเสนอเนื้อหาประเภทให้ข้อมูลสถานที่ฝึกงาน (Work Information) มีทัศนคติเชิงบวกมากที่สุด (ค่าเฉลี่ย 4.19) รองลงมา คือ การนำเสนอเนื้อหามีประโยชน์ต่อผู้ใช้งาน (ค่าเฉลี่ย 4.09) อาจเนื่องจากปัจจัยด้านประโยชน์ที่ได้รับจากการเปิดรับข้อมูล ข่าวสาร ที่เหมาะสมกับความต้องการและการนำไปใช้ต่อของกลุ่มตัวอย่างสำหรับการทดสอบสมมติฐานที่ 1 พบว่า ภูมิหลังทางประชากรด้านเพศและด้านชั้นปีที่ศึกษาที่แตกต่างกัน จะมีการเปิดรับสื่อเว็บไซต์หาที่ฝึกงาน ด้านความถี่ในการเปิดรับสื่อเว็บไซต์หาที่ฝึกงานไม่แตกต่างกัน อาจเนื่องจากลักษณะทางธรรมชาติของนักศึกษาและสังคมแวดล้อมที่มีการกำหนดกรอบแนวคิด ทัศนคติ และพฤติกรรมที่คล้ายคลึงกัน และจากความก้าวหน้าของเทคโนโลยีและความรวดเร็วของข่าวสาร ทำให้นิสิต นักศึกษามีข้อมูลเพื่อพิจารณาและหาวิธีในการสร้างทักษะและประสบการณ์ได้หลากหลายและรวดเร็วมากยิ่งขึ้น จึงทำให้กลุ่มนักศึกษาผู้ที่มีความกระตือรือร้นและต้องการค้นพบตัวเองนั้นสนใจในเรื่องของการฝึกงานมากขึ้นโดยไม่จำกัดเพศและชั้นปีที่ศึกษา ซึ่งมีความแตกต่างจากภูมิหลังทางประชากรในด้านสาขาวิชาที่ศึกษาและประเภทของมหาวิทยาลัย โดยด้านสาขาวิชาที่ศึกษาและประเภทของมหาวิทยาลัยที่แตกต่างกัน จะมีการเปิดรับสื่อเว็บไซต์หาที่ฝึกงาน ด้านความถี่ในการเปิดรับสื่อเว็บไซต์หาที่ฝึกงานแตกต่างกัน พบว่าด้านสาขาวิชาที่ศึกษาแตกต่างกัน 2 คู่ คือนักศึกษาที่สาขาวิชาและคณะกลุ่มวิทยาศาสตร์สุขภาพ มีความถี่ในการเปิดรับสื่อเว็บไซต์หาที่ฝึกงานมากกว่า นักศึกษาที่สาขาวิชาและคณะกลุ่มสังคมศาสตร์และมนุษยศาสตร์และนักศึกษาที่สาขาวิชาและคณะกลุ่มวิทยาศาสตร์และเทคโนโลยี ที่ระดับนัยสำคัญ 0.05 (Sig. &lt;0.05) ในด้านประเภทของมหาวิทยาลัยแตกต่างกัน 1 คู่ คือ มหาวิทยาลัยรัฐบาล กับ มหาวิทยาลัยเอกชน ที่ระดับนัยสำคัญ 0.05 (Sig. &lt;0.05)อย่างไรก็ดี ผลการทดสอบสมมติฐานที่ 2 พบว่า การเปิดรับสื่อเว็บไซต์หาที่ฝึกงาน ด้านความถี่ในการเปิดรับสื่อเว็บไซต์หาที่ฝึกงานไม่มีความสัมพันธ์กับทัศนคติที่มีต่อเว็บไซต์หาที่ฝึกงาน (ภาพรวม) การนำเสนอด้านเนื้อหา (Content) และด้านฟังก์ชั่นการใช้งาน (Functional Use) อาจเป็นเพราะพฤติกรรมของกลุ่มตัวอย่างในด้านการเปิดรับในระดับปานกลาง ซึ่งน่าจะมีการเปิดรับเพียงเพื่อต้องการข้อมูลข่าวสารที่ประโยชน์ไปหรือตอบสนองความต้องการในการหาที่ฝึกงาน เพียงครั้งคราวเท่านั้นถึงแม้ว่าทัศนคติที่มีต่อเว็บไซต์หาที่ฝึกงานโดยรวม การนำเสนอด้านเนื้อหาและฟังก์ชั่นการใช้งานจะเป็นทัศนคติเชิงบวกก็ตาม